arnastofnun/IGC-2024 huggingface dataset:
Ríkisendurskoðandi og endurskoðun ríkisreikninga Greinargerð/athugasemdir úr lagafrumvarpi, mál nr. 803

Frumvarp til laga um breytingu á lögum um ríkisendurskoðanda og endurskoðun ríkisreikninga, nr. 46/2016 (eftirlit með tekjum ríkisins o.fl.).

(Eftir 2. umræðu, 7. júní.)

1. gr.

Eftirfarandi breytingar verða á 1. mgr. 4. gr. laganna:

a. Í stað orðanna „sbr. lög um fjárreiður ríkisins“ í a-lið kemur: sbr. lög um opinber fjármál.

b. Við bætist nýr stafliður, svohljóðandi: eftirlits með tekjum ríkisins, forsendum þeirra og innheimtu.

2. gr.

Á eftir 6. gr. laganna kemur ný grein, 6. gr. a, ásamt fyrirsögn, svohljóðandi:

Eftirlit með tekjum ríkisins.

Eftirlit með tekjum ríkisins felur í sér að yfirfara forsendur álagningar opinberra gjalda og annarra skatta, kanna forsendur afskrifta skattkrafna og annarra krafna hins opinbera og opinberra hlutafélaga, fylgjast með innheimtu opinberra gjalda og annarra gjalda sem meðal annars opinber hlutafélög innheimta og hafa eftirlit með innheimtu rekstrartekna stofnana.

3. gr.

Í stað orðanna „sbr. lög um fjárreiður ríkisins“ í 1. mgr. 8. gr. laganna kemur: sbr. lög um opinber fjármál.

4. gr.

Eftirfarandi breytingar verða á 11. gr. laganna:

a. Við 1. mgr. bætast sex nýir málsliðir, svohljóðandi: Ríkisendurskoðandi hefur aðgang að þeim upplýsingum sem geymdar eru í upplýsingakerfum opinberra aðila sem nauðsynlegar teljast svo að hann geti haft eftirlit með og endurskoðað eignir og fjárreiður ríkisins hverju sinni. Í því felst m.a. að skattyfirvöld skulu veita ríkisendurskoðanda aðgang að niðurstöðum álagningar með viðeigandi afstemmingum á því formi sem ríkisendurskoðandi óskar. Þá skulu skattyfirvöld veita ríkisendurskoðanda aðgang að þeim skattgögnum sem nauðsynleg eru hverju sinni svo að unnt sé að staðfesta að tekjur ríkisins séu rétt ákvarðaðar. Aðgangur að upplýsingum framangreindra aðila skal veittur án endurgjalds. Ríkisendurskoðandi heldur skrá yfir öll skattframtöl einstaklinga og lögaðila sem veittur er aðgangur að í því skyni að sannreyna réttar tekjur ríkisins. Viðkomandi einstaklingi eða lögaðila verður tilkynnt um slíka uppflettingu.

b. Við 2. mgr. bætist nýr málsliður, svohljóðandi: Þá skal ríkisendurskoðandi hafa aðgang að bókhaldi, þ.m.t. frumgögnum þess, hjá þeim aðilum sem fá framlög úr ríkissjóði, hvort heldur það er með beinum framlögum eða endurgreiðslum kostnaðar að hluta eða öllu leyti, svo sem til kvikmyndagerðar eða nýsköpunar-, rannsóknar- og þróunarverkefna.

5. gr.

Eftirfarandi breytingar verða á 21. gr. laganna:

a. Við bætist ný málsgrein, svohljóðandi:

Ákvæði laga um opinber skjalasöfn, nr. 77/2014, taka ekki til ríkisendurskoðanda.

b. Fyrirsögn greinarinnar orðast svo: Gildissvið gagnvart öðrum lögum.

6. gr.

Lög þessi öðlast þegar gildi.

7. gr.

Breyting á öðrum lögum.

3. mgr. 14. gr. laga um opinber skjalasöfn, nr. 77/2014, orðast svo:

Lög þessi gilda ekki um Alþingi, umboðsmann Alþingis eða ríkisendurskoðanda.
Húsaleigulög Greinargerð/athugasemdir úr lagafrumvarpi, mál nr. 795

Frumvarp til laga um breytingu á húsaleigulögum, nr. 36/1994, með síðari breytingum (réttarstaða leigjenda).

(Eftir 2. umræðu, 7. júní.)

1. gr.

50. gr. laganna orðast svo:

Þegar leigjandi er starfsmaður leigusala og hefur fengið afnot af húsnæði eða hluta húsnæðis til íbúðar vegna þess starfs er uppsögn leigusamnings heimil báðum aðilum hans láti leigjandi af störfum að eigin ósk, honum er sagt upp eða vikið úr starfi eða þegar fyrir fram umsömdum ráðningartíma lýkur. Tilkynning um uppsögn leigusamnings samkvæmt þessari grein skal vera skrifleg og send með sannanlegum hætti eigi síðar en átta vikum frá lokum ráðningarsambandsins. Uppsögn leigjanda tekur þegar gildi við sendingu tilkynningar um uppsögn enda segi hann leigusamningnum upp eigi síðar en átta vikum frá lokum ráðningarsambands. Um uppsagnarfrest af hálfu leigusala gilda ákvæði 1. mgr. 56. gr. hvort sem leigusamningur er tímabundinn eða ótímabundinn.

Sé gerður tímabundinn samningur um afnot af húsnæði eða hluta húsnæðis til íbúðar skv. 1. mgr. getur slíkur samningur aldrei verið til skemmri tíma en ráðningarsamningur starfsmanns. Þá skal samningurinn vera ótímabundinn sé ráðningarsamningur starfsmanns ótímabundinn.

2. gr.

Við 56. gr. laganna bætist ný málsgrein, svohljóðandi:

Ákvæði 1. mgr. um uppsagnarfrest gilda einnig við uppsögn tímabundins leigusamnings af hálfu leigusala skv. 50. gr.

3. gr.

Við 1. málsl. 2. mgr. 58. gr. laganna bætist: sbr. þó 50. gr.

4. gr.

Við lögin bætist nýtt ákvæði til bráðabirgða sem orðast svo:

Ákvæði 50. gr. skal endurskoða fyrir 31. október 2021 í ljósi fenginnar reynslu.

5. gr.

Lög þessi öðlast þegar gildi og gilda um húsaleigusamninga sem gerðir eru eftir gildistöku þeirra.

Aðilum eldri leigusamninga er heimilt að semja um að lög þessi gildi um samninga þeirra.
Veitingastaðir, gististaðir og skemmtanahald Greinargerð/athugasemdir úr lagafrumvarpi, mál nr. 784

Frumvarp til laga um breytingu á lögum um veitingastaði, gististaði og skemmtanahald, nr. 85/2007, með síðari breytingum (stjórnvaldssektir og eftirlit með gististarfsemi).

(Eftir 2. umræðu, 12. júní.)

1. gr.

Eftirfarandi breytingar verða á 1. málsl. 1. mgr. 22. gr. laganna:

a. Í stað orðsins „starfsemi“ kemur: veitingastarfsemi.

b. Í stað orðanna „sbr. 7., 12. og 17. gr.“ kemur: skv. 7. og 12. gr. eða leyfisskylda starfsemi skv. 17. gr. án leyfis.

2. gr.

Eftirfarandi breytingar verða á 22. gr. a laganna:

a. Á eftir orðunum „þann sem rekur“ í 1. mgr. kemur: leyfisskylda gististarfsemi án tilskilins rekstrarleyfis, sbr. 7. gr.

b. Við 2. mgr. bætist: eða skilar ekki nýtingaryfirliti til sýslumanns skv. 2. mgr. 13. gr.

c. Á eftir 2. mgr. kemur ný málsgrein, svohljóðandi:

Við ákvörðun um stjórnvaldssekt vegna rekstrarleyfisskyldrar gististarfsemi er sýslumanni heimilt að afla gagna með sjálfstæðri rannsókn og leita atbeina lögreglu við öflun slíkra gagna.

d. Við 3. mgr. bætist: svo sem umfangs, ætlaðs ávinnings, ítrekunaráhrifa og hvort um rekstrarleyfis- eða skráningarskylda starfsemi er að ræða. Litið er á hverja selda gistinótt umfram það sem heimilt er samkvæmt lögum þessum sem sjálfstætt brot.

e. Við bætist ný málsgrein, svohljóðandi:

Ráðherra er í reglugerð heimilt að kveða á um að einu sýslumannsembætti sé falið að taka ákvarðanir um stjórnvaldssektir vegna leyfisskyldrar gististarfsemi. Ákvörðun skal tekin að höfðu samráði við þann ráðherra sem fer með málefni sýslumanna.

3. gr.

Lög þessi öðlast þegar gildi.
Veiting ríkisborgararéttar Greinargerð/athugasemdir úr lagafrumvarpi, mál nr. 966

Frumvarp til laga um veitingu ríkisborgararéttar.

Frá allsherjar- og menntamálanefnd.

1. gr.

Ríkisborgararétt skulu öðlast:

1. Agnieszka Józefina Hudzik, f. 1984 í Póllandi.

2. Alexander Kolesnyk, f. 1981 í Úkraínu.

3. Anu Junburom, f. 1955 í Taílandi.

4. Birgir Hannes Rypkema, f. 1988 á Íslandi.

5. Claudia Dahan Pétursson, f. 1960 í Bandaríkjunum.

6. Cloé Lacasse, f. 1993 í Kanada.

7. Elena Nesterova, f. 1977 í Rússlandi.

8. Elias Gastao Cumaio, f. 1998 í Mósambík.

9. Ilhan Erkek, f. 1965 í Tyrklandi.

10. Irene Anne Stringer-Maas, f. 1957 í Bandaríkjunum.

11. Ivan Nesterov, f. 1977 í Rússlandi.

12. Ída Jónasdóttir Herman, f. 1925 á Íslandi.

13. Jesse John Van Hove, f. 1987 í Kanada.

14. John J. Frantz, f. 1930 í Bandaríkjunum.

15. Jón Arthur Ferrier, f. 1958 á Íslandi.

16. Julian Mariano Burgos, f. 1970 í Argentínu.

17. Lucimara Aparecida Da Silva, f. 1977 í Brasilíu.

18. Margrét Ann Thors, f. 1987 í Bandaríkjunum.

19. Marin Duangmadan, f. 1984 í Taílandi.

20. Maxim Leonidovich Petrov, f. 1979 í Rússlandi.

21. Michael David Kowalewski, f. 1965 í Bandaríkjunum.

22. Miodrag Stankovic, f. 1967 í Serbíu.

23. Olivia Marie Harper, f. 1988 í Bandaríkjunum.

24. Patricia Da Silva Araujo, f. 1984 í Brasilíu.

25. Patrycja Natalia Urbanska, f. 1995 í Póllandi.

26. Petur Sigfusson Williams, f. 1948 á Íslandi.

27. Rafaela M. Santos Gomes Teixeira, f. 1986 í Brasilíu.

28. Regina Vaiciuniené, f. 1975 í Litháen.

29. Regína Franziska Heincke, f. 1963 í Svíþjóð.

30. Sebastian Marcin Górka, f. 1976 í Póllandi.

31. Soukaina Nigrou, f. 1990 í Marokkó.

32. Tanit Amandine Karolys Rodriguez, f. 1988 í Ekvador.

2. gr.

Lög þessi öðlast þegar gildi.

3. gr.

Breyting á öðrum lögum.

Við gildistöku laga þessara verður eftirfarandi breyting á lögum um veitingu ríkisborgararéttar, nr. 68/2018: 29. tölul. 1. gr. laganna orðast svo: Horacjusz Thomas Pedryc, f. 1986 í Þýskalandi.

Greinargerð.

Allsherjar- og menntamálanefnd hafa borist 196 umsóknir um ríkisborgararétt á vorþingi 149. löggjafarþings en skv. 1. mgr. 6. gr. laga um íslenskan ríkisborgarétt veitir Alþingi ríkisborgararétt með lögum. Nefndin leggur til að umsækjendum á 32 umsóknum verði veittur ríkisborgararéttur að þessu sinni.

Með 3. gr. frumvarpsins er lögð til breyting á lögum um veitingu ríkisborgararéttar, nr. 68/2018, til að leiðrétta fæðingarstað eins þeirra sem veittur var ríkisborgararéttur, m.a. með hliðsjón af sjónarmiðum um friðhelgi einkalífs og sjónarmiðum um áreiðanlega almannaskráningu einstaklinga.
Félagsleg aðstoð og almannatryggingar Greinargerð/athugasemdir úr lagafrumvarpi, mál nr. 954

Frumvarp til laga um breytingu á lögum um félagslega aðstoð og lögum um almannatryggingar (framfærsluuppbót og meðferð atvinnutekna).

(Eftir 2. umræðu, 14. júní.)

I. KAFLI

Breyting á lögum um félagslega aðstoð, nr. 99/2007, með síðari breytingum.

1. gr.

Eftirfarandi breytingar verða á 9. gr. laganna:

a. Í stað fjárhæðarinnar „280.000 kr.“ í 2. málsl. 2. mgr. kemur: 310.800 kr.

b. Í stað fjárhæðarinnar „227.883 kr.“ í 3. málsl. 2. mgr. kemur: 247.183 kr.

c. Við 3. mgr. bætist nýr málsliður, svohljóðandi: Eingreiðslur frá Tryggingastofnun ríkisins og fjárhagsaðstoð sveitarfélaga skal þó ekki telja til tekna lífeyrisþega.

d. Á eftir 3. mgr. kemur ný málsgrein, svohljóðandi:

Við útreikning sérstakrar uppbótar á lífeyri vegna framfærslu skv. 2. mgr. skal telja til tekna 65% af tekjum lífeyrisþega. Bætur samkvæmt lögum þessum og lögum um almannatryggingar skulu þó teljast að fullu til tekna við útreikning uppbótarinnar, að því undanskildu að ekki skal telja til tekna 50% af fjárhæð aldurstengdrar örorkuuppbótar skv. 21. gr. laga um almannatryggingar.

II. KAFLI

Breyting á lögum um almannatryggingar, nr. 100/2007, með síðari breytingum.

2. gr.

Á eftir 11. mgr. 16. gr. laganna kemur ný málsgrein, svohljóðandi:

Þrátt fyrir ákvæði 5. mgr. er við útreikning á greiðslum skv. 17.–19. gr. og 21.–23. gr. laga þessara, sbr. einnig 13. gr. laga um félagslega aðstoð, heimilt að telja atvinnutekjur til tekna bótaþega einungis í þeim mánuði þegar þeirra er aflað. Skal Tryggingastofnun ríkisins við endurreikning bótafjárhæða, sbr. 7. mgr., gera samanburð á útreikningi heildargreiðslna hvers mánaðar, annars vegar miðað við 1/ 12 af atvinnutekjum ársins og hins vegar miðað við atvinnutekjur í þeim mánuðum sem þeirra er aflað. Beita skal þeirri reglu sem leiðir til hærri greiðslna.

3. gr.

Lög þessi öðlast gildi og koma til framkvæmda sem hér segir:

a. A–c-liður 1. gr. öðlast þegar gildi.

b. D-liður 1. gr. öðlast gildi 1. janúar 2019.

c. 2. gr. öðlast gildi 1. janúar 2019 en kemur til framkvæmda við álagningu opinberra gjalda á árinu 2020 vegna tekna ársins 2019.
Tekjuskattur og staðgreiðsla skatts á fjármagnstekjur Greinargerð/athugasemdir úr lagafrumvarpi, mál nr. 762

Frumvarp til laga um breytingu á lögum um tekjuskatt og lögum um staðgreiðslu skatts á fjármagnstekjur (skattlagning tekna af höfundaréttindum).

(Eftir 2. umræðu, 2. september.)

I. KAFLI

Breyting á lögum um tekjuskatt, nr. 90/2003, með síðari breytingum.

1. gr.

Við 3. mgr. 66. gr. laganna bætist nýr málsliður, svohljóðandi: Þrátt fyrir ákvæði 3. tölul. A-liðar 7. gr. skulu greiðslur til höfunda og/eða annarra einstaklinga sem rétthafa vegna síðari afnota eftir að verk skv. 1. gr. höfundalaga, nr. 73/1972, hefur verið gert aðgengilegt almenningi, birt eða gefið út, sbr. 2. og 3. gr. sömu laga, teljast til fjármagnstekna án nokkurs frádráttar.

II. KAFLI

Breyting á lögum um staðgreiðslu skatts á fjármagnstekjur, nr. 94/1996, með síðari breytingum.

2. gr.

Á eftir 21. gr. laganna kemur ný grein, 21. gr. a, ásamt fyrirsögn, svohljóðandi:

Greiðslur til höfunda og/eða annarra einstaklinga sem rétthafa.

Ákvæði laga þessara, svo sem um skilaskylda aðila, afdrátt staðgreiðslu og skilaskyldu staðgreiðslu, gilda um greiðslur til höfunda og/eða annarra einstaklinga sem rétthafa vegna síðari afnota eftir að verk skv. 1. gr. höfundalaga, nr. 73/1972, hefur verið gert aðgengilegt almenningi, birt eða gefið út, sbr. 2. og 3. gr. sömu laga, sbr. 4. málsl. 3. mgr. 66. gr. laga um tekjuskatt, nr. 90/2003.

3. gr.

Lög þessi öðlast gildi 1. janúar 2020 og koma til framkvæmda við staðgreiðslu á árinu 2020 og við álagningu á árinu 2021.
Tekjuskattur Greinargerð/athugasemdir úr lagafrumvarpi, mál nr. 491

Frumvarp til laga um breytingu á lögum um tekjuskatt, nr.

90/2003, með síðari breytingum (gengishagnaður).

Flm.: Óli Björn Kárason, Ásmundur Friðriksson, Brynjar Níelsson, Haraldur Benediktsson, Njáll Trausti Friðbertsson, Vilhjálmur Árnason.

1. gr.

Í stað orðanna „með jafnri fjárhæð á þrjú ár frá og með því reikningsári þegar gengishagnaður fellur til“ í 2. mgr. 5. tölul. 1. mgr. 8. gr. laganna kemur nýr málsliður, svohljóðandi: Heimilt er að færa mismuninn til tekna með jafnri fjárhæð á allt að þrjú ár frá og með því reikningsári þegar gengishagnaður fellur til.

2. gr.

Lög þessi öðlast gildi 1. janúar 2020 og koma til framkvæmda fyrir reikningsárið 2019.

Greinargerð.

Í 2. mgr. 5. tölul. 1. mgr. 8. gr. laga um tekjuskatt, nr. 90/2003, kemur fram að draga skuli gengistap frá gengishagnaði ársins og færa mismuninn til tekna sem gengishagnað. Með lögum nr. 61/2008, sbr. 1. gr., bættist við ákvæðið sú regla að mismuninn skyldi færa til tekna með jafnri fjárhæð á þrjú ár frá og með því reikningsári þegar gengishagnaður fellur til. Þetta ákvæði getur falið í sér óhagræði og umtalsverðan kostnað fyrir lögaðila, ekki síst minni fyrirtæki. Dæmi eru um að fyrirtækjum sé gert skylt að dreifa nokkrum tugum þúsunda króna í skattskyldan gengishagnað yfir þriggja ára tímabil í stað þess að greiða skatt af hagnaðinum strax. Með frumvarpinu er lagt til að þessi kvöð verði felld niður en þess í stað verði um valfrjálsa heimild að ræða. Fyrirtækjum verði heimilt en ekki skylt að dreifa greiðslu skatts af gengishagnaði á allt að þrjú ár.

Frumvarpið hefur engin áhrif á tekjur ríkissjóðs til lengri tíma en mun í einhverjum tilfellum flýta greiðslu skatts af gengishagnaði.
Innheimtulög Greinargerð/athugasemdir úr lagafrumvarpi, mál nr. 498

Frumvarp til laga um breytingu á innheimtulögum, nr. 95/2008, með síðari breytingum (brottfall tilvísunar).

Frá allsherjar- og menntamálanefnd.

1. gr.

Orðin „svo sem áskilið er til kjörgengis við kosningar til Alþingis, sbr. 5. gr. laga nr. 24/2000, um kosningar til Alþingis“ í b-lið 1. mgr. 4. gr. laganna falla brott.

2. gr.

Lög þessi öðlast þegar gildi.

Greinargerð.

Í 4. gr. innheimtulaga, nr. 95/2008, er fjallað um veitingu innheimtuleyfis. Innheimtuleyfi hefur verið veitt á grundvelli umsóknar frá einstaklingi sem skv. b-lið 1. mgr. hefur óflekkað mannorð svo sem áskilið er til kjörgengis við kosningar til Alþingis, sbr. 5. gr. laga nr. 24/2000, um kosningar til Alþingis. Við samþykkt laga um breytingu á ýmsum lögum vegna afnáms ákvæða um uppreist æru, nr. 141/2018, láðist að fella brott tilvísun til 5. gr. laga um kosningar til Alþingis, nr. 24/2000, í b-lið 1. mgr. 4. gr. innheimtulaga. Með lögunum var gerð sú breyting á umræddu ákvæði innheimtulaga að hæfisskilyrðið „gott orðspor“ kom í stað „óflekkaðs mannorðs“ en eftir stóð tilvísun til 5. gr. laga um kosningar til Alþingis. Þar er hins vegar að finna skilgreiningu á óflekkuðu mannorði. Nauðsynlegt er að bregðast við þessum annmarka og er því lagt til með frumvarpi þessu að fella brott tilvísun í 5. gr. laga um kosningar til Alþingis enda á hún ekki lengur við.
Nálgunarbann og brottvísun af heimili Greinargerð/athugasemdir úr lagafrumvarpi, mál nr. 26

Frumvarp til laga um breytingu á lögum um nálgunarbann og brottvísun af heimili, nr. 85/2011, með síðari breytingum (meðferð beiðna um nálgunarbann).

(Eftir 2. umræðu, 20. febrúar.)

1. gr.

Við 6. gr. laganna bætist ný málsgrein, svohljóðandi:

Ríkissaksóknari getur gefið út almenn fyrirmæli um vægari úrræði skv. 1. mgr., þar á meðal hver slík úrræði geti verið, hvaða skilyrði þurfa að vera fyrir hendi og hvernig staðið skuli að framkvæmd þeirra.

2. gr.

2. mgr. 7. gr. laganna orðast svo:

Hraða skal meðferð máls og taka ákvörðun skv. 1. mgr. svo fljótt sem auðið er. Ákvörðun um brottvísun af heimili skal þó taka eigi síðar en sólarhring eftir að beiðni hefur borist skv. 1. eða 2. mgr. 3. gr. eða mál komið upp með öðrum hætti, en ákvörðun um nálgunarbann eigi síðar en þremur sólarhringum eftir að beiðni hefur borist eða mál komið upp samkvæmt framangreindu.

3. gr.

Eftirfarandi breytingar verða á 12. gr. laganna:

a. Orðin „4. og/eða“ í 1. málsl. og „nálgunarbanns og/eða“ í 2. málsl. 1. mgr. falla brott.

b. Á eftir 1. mgr. kemur ný málsgrein, svohljóðandi:

Sakborningur getur krafist þess að lögreglustjóri beri ákvörðun sína um beitingu úrræðis skv. 4. gr. undir dómstóla til staðfestingar. Kröfu um slíkt skal beint skriflega til lögreglustjóra innan tveggja vikna frá birtingu ákvörðunar og skal lögreglustjóri þá bera ákvörðun sína undir héraðsdóm svo fljótt sem auðið er og eigi síðar en þremur sólarhringum eftir að beiðni sakbornings barst. Hið sama gildir um ákvörðun um framlengingu nálgunarbanns.

4. gr.

Lög þessi öðlast gildi 1. mars 2019. Um ákvarðanir um nálgunarbann sem bornar hafa verið undir dóm til staðfestingar skv. IV. kafla laganna fyrir gildistöku laga þessara skal fara eftir þeim lögum sem þá voru í gildi.
Skyldutrygging lífeyrisréttinda og starfsemi lífeyrissjóða og tekjuskattur Greinargerð/athugasemdir úr lagafrumvarpi, mál nr. 583

Frumvarp til laga um breytingu á lögum um skyldutryggingu lífeyrisréttinda og starfsemi lífeyrissjóða og lögum um tekjuskatt (séreignarsparnaður).

Flm.: Birgir Þórarinsson, Anna Kolbrún Árnadóttir, Bergþór Ólason, Gunnar Bragi Sveinsson, Karl Gauti Hjaltason, Ólafur Ísleifsson, Sigmundur Davíð Gunnlaugsson, Sigurður Páll Jónsson, Þorsteinn Sæmundsson.

I. KAFLI

Breyting á lögum um skyldutryggingu lífeyrisréttinda og starfsemi lífeyrissjóða, nr. 129/1997, með síðari breytingum.

1. gr.

Í stað dagsetningarinnar „30. júní 2019“ í 1. mgr. ákvæðis til bráðabirgða XVI í lögunum kemur: 30. júní 2022.

2. gr.

Í stað dagsetningarinnar „30. júní 2019“ tvívegis í 1. mgr. og í 2. mgr. ákvæðis til bráðabirgða XVII í lögunum kemur: 30. júní 2022.

II. KAFLI

Breyting á lögum um tekjuskatt, nr. 90/2003, með síðari breytingum.

3. gr.

Í stað dagsetningarinnar „30. júní 2019“ í 1. og 2. mgr. ákvæðis til bráðabirgða LV í lögunum kemur: 30. júní 2022.

4. gr.

Lög þessi öðlast þegar gildi.

Greinargerð.

Með frumvarpi þessu er lagt til að úrræði til að nýta séreignarsparnað til íbúðarkaupa og niðurgreiðslu lána verði framlengt um þrjú ár.

Markmið frumvarpsins er að auðvelda fólki að kaupa íbúðarhúsnæði og komast þannig af leigumarkaði. Heimildin var upphaflega sett í lög til þess að bregðast við skuldavanda heimila á Íslandi. Heimildinni var í fyrstu ætlað að gilda í þrjú ár en hefur verið framlengd nokkrum sinnum. Flutningsmenn telja nauðsynlegt að úrræðið standi lengur til boða og leggja til að heimildin verði framlengd til ársins 2022.
Barnalög Greinargerð/athugasemdir úr lagafrumvarpi, mál nr. 587

Frumvarp til laga um breytingu á barnalögum, nr. 76/2003, með síðari breytingum (fæðingarstaður barns).

Flm.: Björn Leví Gunnarsson, Álfheiður Eymarsdóttir, Guðjón S. Brjánsson.

1. gr.

Við 1. mgr. 7. gr. laganna bætast þrír nýir málsliðir, svohljóðandi: Í þjóðskrá skal m.a. skrá upplýsingar um fæðingarstað barns. Skrá skal sveitarfélag fyrsta lögheimilis barns sem fæðingarstað þess. Jafnframt skal skrá upplýsingar um þann stað þar sem fæðing átti sér stað.

2. gr.

Lög þessi öðlast þegar gildi.

Greinargerð.

Í svari samgöngu- og sveitarstjórnarráðherra á þingskjali 659 á 148. löggjafarþingi (273. mál) kemur fram að fæðingarstaður barns er heiti þess sveitarfélags þar sem fæðing á sér stað. Í skýrslu frá Fæðingaskrá fyrir árið 2016 kemur fram að 74,1% allra fæðinga eiga sér stað á Landspítalanum (LSH), 9,8% á Sjúkrahúsinu á Akureyri, 7,3% á Heilbrigðisstofnun Vesturlands á Akranesi, 2,1% á Heilbrigðisstofnun Suðurnesja, 1,5% á Heilbrigðisstofnun Suðurlands á Selfossi, 0,1% á Heilbrigðisstofnun Suðurlands í Vestmannaeyjum, 0,9% á Heilbrigðisstofnun Vestfjarða á Ísafirði, 1,9% á Heilbrigðisstofnun Austurlands í Neskaupstað, 0,3% á leið á fæðingarstað og 2,1% fæðinga eru heimafæðingar. Samkvæmt þessu fæðast börn í raun aðallega bara í átta sveitarfélögum í landinu.

Nauðsynlegt er að halda utan um fjölda fæðinga á heilbrigðisstofnunum og á öðrum stöðum en vegna þess að oft þarf af illri nauðsyn að fara langar vegalengdir til þess að fæða börn mætti taka tillit til þess í þjóðskrá, þar sem fæðingarstofnun er skráð í sjúkrasögu, að skrá lögheimili barns sem fæðingarstað þess. Sveitarfélag fæðingarstofnunar er ekki lýsandi fyrir þann uppruna sem skilja má að fæðingarstaður barns sé. Að foreldrar sem búa á Selfossi en þurfa jafnvel að fara til Akureyrar vegna fæðingar þurfi að skrá fæðingarstað barnsins síns sem Akureyri (sjá fyrrgreint svar samgöngu- og sveitarstjórnarráðherra) getur verið mjög ruglandi. Það færi betur í því tilviki að skrá fæðingarstofnun sem Sjúkrahúsið á Akureyri og fæðingarstað sem Árborg.

Til þess að mæta framangreindum vanda er í þessu frumvarpi mælt fyrir um að fæðingarstaður barns sé sveitarfélag fyrsta lögheimilis. Þá er jafnframt lagt til með frumvarpi þessu að upplýsingum um þann stað þar sem fæðing fer fram sé haldið til haga.